Dodetal in Ladysmith-tragedie styg | Maroela Media
Kapt. Thulani Zwane, 'n polisiewoordvoerder van KwaZulu-Natal, het Maandag gesê nog 'n persoon wat in die minibustaxi-ongeluk was, is in die hospitaal oorlede. Dit bring die dodetal in dié ongeluk nou op nege te staan.
Saterdag se bloedbad het begin toe insittendes van 'n VW Golf op vyf mense in 'n Mercedes Benz in Petersweg losgebrand het. 'n Vrou in die Mercedes is doodgeskiet en die ander insittendes is gewond en na 'n hospitaal geneem.
Agt mense is dood nadat 'n taxi, wat uitgeswaai het om die skietery te vermy, 'n vragmotor reg van voor getref het.
Kort daarna is vyf persone by 'n motorwassery in die omgewing doodgeskiet. 'n Man op wie daar ook geskiet is, kon daarin slaag om te ontsnap en die polisie is tans op soek na hom.
Volgens Zwane is die motief vir die skietvoorvalle nog nie bekend nie en dit is nie duidelik of die twee voorvalle aan mekaar verbind kan word nie.
Willies Mchunu, die provinsie se LUR van veiligheid en sekuriteit, het Sondagaand in 'n verklaring gesê uit die aard van die modus operandi blyk dit of dit nie met mekaar verband hou nie.
Die Mercury-koerant het egter Maandag berig die verkeerde mense is glo in die eerste skietvoorval geteiken. Die koerant haal Vincent Madlala, Ladysmith se burgemeester, aan wat sê: "Daar word aan ons gesê dat die skieters na die Mercedes gestap het, en dit wou voorkom of hulle besef het dat dit die verkeerde mense was."